"O fioroasă crimă"
"Autorităţile locale au fost anunţate ieri dimineaţă de o fioroasă crimă care s'a comis în comuna Arbore din judeţul Suceava. Locuitorul Vasile Iliese a Petre se afla ieri după amiază într-o cârciumă din sat. La un moment dat au intrat în local trei locuitori, anume Teodor Câmpean şi fraţii Gheorghe şi Trifan Cazac. Numiţii s'au aşezat la o masă în timp ce Vasile Iliese se afla la altă masă. La un moment dat s'a iscat un schimb de cuvinte între cei trei şi Iliese, care a luat un cuţit, s'a repezit la cei trei. Câmpean, care i s'a opus încercând să-l dezarmeze, a primit o lovitură de cuţit în cap şi a fost omorât pe loc, în timp ce fraţii Cazac, sărind în ajutorul lui Câmpean, au fost de asemenea loviţi cu cuţitul şi răniţi grav. Ambii au fost transportaţi la Suceava în stare gravă. Criminalul a reuşit apoi să sară printr'o fereastră şi a dispărut fără urmă. La faţa locului a sosit şeful de post al comunei Arbore pentru a face cercetările necesare. De asemenea a fost anunţat şi parchetul din Suceava pentru a dispune autopsia cadavrului lui Câmpean. Activitatea jandarmilor continuă".
"Suceava", Anul II; nr. 359, 21 Martie 1940.
"Ieri şi azi"
"Cît cuprindeai cu ochii, tot pămîntul era al moşierului Paşcan Cantacuzino. Ţăranii din Baia, Sasca şi din alte sate ale Fălticenilor şi Sucevei munceau ca nişte robi pe moşiile acestui boier. Ce primeam atunci pentru o zi de muncă? Atîţia bani ca să-mi pot lua cîteva pachete de tutun sau vreo trei kg de făină. Tot ce cîştigam nu-mi ajungea nici pentru mîncare. Pentru îmbrăcăminte şi alte cheltuieli gospodăreşti nu mai rămânea nimic. Cum s-a făcut colectivă în sat la noi, m-am înscris şi eu. Deşi sînt un om în vîrstă, anul trecut singur am făcut 155 de zile muncă. Pentru fiecare zi am primit 1,9 kg grîu, 2,6 kg porumb, 10 kg cartofi precum şi orz, furaje şi cîte 5,74 lei în numerar. Faţă de ceea ce primeam în trecut pentru o zi de muncă este de necomparat cu răsplata de la colectivă. Veniturile primite nu numai că îmi ajung din belşug pentru hrană, dar îmi dau posibilitatea să-mi cumpăr haine şi încălţăminte bună".
"Zori noi", Anul XV, nr. 4127, Suceava, Miercuri 15 martie 1961.